# **ВЪПРОСИ И ОТГОВОРИ (РАЗЯСНЕНИЯ) ПО ПРОЦЕДУРА ЧРЕЗ ПОДБОР НА ПРОЕКТИ BG16M1OP002-3.016 – “МЕРКИ ЗА ПОДОБРЯВАНЕ НА ПРИРОДОЗАЩИТНОТО СЪСТОЯНИЕ НА ПТИЦИ” ПО ПРИОРИТЕТНА ОС 3 „НАТУРА 2000 И БИОРАЗНООБРАЗИЕ“ НА ОПОС 2014-2020**

**Въпроси (Получени по електронна поща на 02.09.2019 г. 11:21 ч., от Иван Иванов, Председател на Българско екологично дружество)**

Уважаеми Дами и Господа,

Във връзка с обявената процедура чрез подбор на проекти BG16M1OP002-3.016 – “Мерки за подобряване на природозащитното състояние на птици” по приоритетна ос 3 „НАТУРА 2000 и биоразнообразие“ на ОПОС 2014-2020, моля за отговори (разяснения) следните въпроси по насоките за кандидатстване:

1. Изготвяне на проектното предложение, включително Формуляр за кандидатстване, бюджет и всички изискуеми съпътстващи документи посочени в раздел 24 счита ли се за Спомагателна дейност, необходима за подготовката на проекта и допустима ли е за финансиране по процедурата?
2. Моля да уточните, в случай че в проекта са предвидени консервационни дейности на терен (имот), който не е собственост на кандидата или неговия партньор, но те не обхващат мерки по смисъла на ЗУТ, изискват ли се на етап кандидатстване документи по т. . 13 и 14 от Раздел 24 и съответно какъв документ ще се приеме за допустим от комисията по оценка?
3. Моля да уточните какъв размер на приходите, какви източници на финансиране и в какъв размер биха били достатъчно убедително доказателство за комисията, за да премине кандидатът успешно по критерий 12 от таблицата за оценка на АСД и ще бъде ли изискан допълнително от оценителната комисия документът по точка 24.20, в случай че не бъде представен на етап кандидатстване, тъй като има противоречие в описаните принципни действия в точка 2 и в точка 12?
4. Какъв документ следва да представи кандидат, който не е регистриран по ЗДДС (няма регистрация) и съответно за него ДДС се явява допустим разход?

С уважение

Иван Иванов

Председател на Българско екологично дружество

**Отговор (Разяснения на УО на ОПОС 2014-2020 г., утвърдени на 09.09.2019 г.) :**

1. Изготвяне на проектното предложение, включително Формуляр за кандидатстване, бюджет и всички изискуеми съпътстващи документи посочени в раздел 24 счита ли се за Спомагателна дейност, необходима за подготовката на проекта и допустима ли е за финансиране по процедурата?

В Насоките за кандидатстване по процедурата, в т. 13.2. **Спомагателни дейности,** необходими за подготовка и изпълнение на проекта е посочено следното: **Изготвяне на проектно предложение, вкл. експертни и технически анализи и проучвания, необходими за написване и планиране на проектното предложение**; В Приложение № 6 „Разяснения за попълване на бюджет по проекта“ по ред 6.1. “Разходи за спомагателни дейности по подготовка и изпълнение на проекта по дейност …” е посочено следното „Изготвяне на проектно предложение, вкл. експертни анализи и проучвания свързани с и необходими за написване и планиране на проектното предложение, проектиране, осигуряване на строителен и авторски надзор. Разходи за постигане на съответствие с екологичното законодателство, например за изготвяне на документация във връзка с прилагане на ЗООС, ЗБР, ЗВ и др. Кандидатът може да предвиди разходи за тези съпътстващи дейности, при условие, че същите не се припокриват с дейности/функции, присъщи на дейността по организация и управление. Разходите за спомагателните дейности не следва да надхвърлят 5 % от общите допустими разходи по проекта с ДДС, в случай че ДДС е невъзстановим, респ. допустим за финансиране (ДДС се посочва като разход в раздел IX). Към този раздел се включват и разходите за подготовка на документация за възлагане и дейности по провеждане на обществени поръчки в случаите, в които разходите за организация и управление и информация и комуникация на проекта се възстановяват по чл. 55, ал. 1, т. 1 от ЗУСЕСИФ (съотв. т. 11.1 и 12.1 от раздел VІІІ).“

1. Моля да уточните, в случай че в проекта са предвидени консервационни дейности на терен (имот), който не е собственост на кандидата или неговия партньор, но те не обхващат мерки по смисъла на ЗУТ, изискват ли се на етап кандидатстване документи по т. 13 и 14 от Раздел 24 и съответно какъв документ ще се приеме за допустим от комисията по оценка?

Съгласно раздел 13.1 *„Основни дейности, необходими за постигане целите по проекта“* от Насоките за кандидатстване по процедурата „при предвидени в проектното предложение дейности за изграждане /ремонт (по смисъла на ЗУТ)/ реконструкция на обекти и съоръжения **и/или консервационни дейности, кандидатите следва да представят изискуемите документи по т. 13 и 14 от Раздел 24 към Насоките за кандидатстване, част „условия за кандидатстване“.** В т. 14 на раздел 24 е уточнено, че се представят „Документи, доказващи правото на изпълнение на консервационни дейности, които не са СМР по смисъла на ЗУТ на терен (имот), който не е собственост на кандидата или неговия партньор, ако има такъв (документи, удостоверяващи правото на собственост за терен (имот) държавна/общинска собственост (писмено съгласие), както и договор за съгласие, сключен между бенефициента и собственика/ собствениците на съответния/те имот/ти, когато собственик/ собственици на имота е/са физическо/и лице/а, освен в случаите, когато в специален закон е предвидено друго; документи, удостоверяващи правото на ползване на съответния терен (имот)“.

1. Моля да уточните какъв размер на приходите, какви източници на финансиране и в какъв размер биха били достатъчно убедително доказателство за комисията, за да премине кандидатът успешно по критерий 12 от таблицата за оценка на АСД и ще бъде ли изискан допълнително от оценителната комисия документът по точка 24.20, в случай че не бъде представен на етап кандидатстване, тъй като има противоречие в описаните принципни действия в точка 2 и в точка 12?

Съгласно раздел 22. *„Критерии и методика за оценка на проектните предложения“* по т. 12. се оценява **дали кандидатът има постоянни приходи и източници на финансиране, различни от донорски програми и финансиране по проекти**.

В Приложение № 10 *„Детайлен оценителен лист“* са описани следните принципни действия: В случай, че кандидатът **не е представил** документи, доказващи, че има постоянни приходи и източници на финансиране, различни от донорски програми и финансиране на проекти, **оценителната комисия** на основание чл. 18, ал. 2 от ПМС 162/05.07.2016 г. **ще ги изиска допълнително** само един път. В случай че същите не бъдат представени в определения за това срок, проектното предложение ще бъде отхвърлено.

В случай, че с представените документи, съгласно изискванията на т. 24.20. от Раздел 24 от условията за кандидатстване, кандидатът **не доказва**, че има постоянни приходи и източници на финансиране, различни от донорски програми и финансиране на проекти, проектното предложение ще бъде отхвърлено.

1. Какъв документ следва да представи кандидат, който не е регистриран по ЗДДС (няма регистрация) и съответно за него ДДС се явява допустим разход?

Съгласно раздел 14.6. „Указания за изготвяне на бюджета“ Данък върху добавената стойност (ДДС) представлява допустим разход по настоящата процедура. **При третиране на ДДС като допустим разход по процедурата се прилага Указание ДНФ № 3/23.12.2016 г. на министъра на финансите за третиране на данък върху добавената стойност като допустим разход при изпълнение на проекти по оперативните програми, съфинансирани от Европейския фонд за регионално развитие, Европейския социален фонд, Кохезионния фонд на ЕС и от Европейския фонд за морско дело и рибарство, за програмен период 2014–2020г., публикувано на адрес: (** [**http://www.minfin.bg/bg/page/391**](http://www.minfin.bg/bg/page/391)**)**. ДДС за всяка допустима дейност или към всеки допустим разход по проекта следва да се разпише в отделен ред към раздел „Невъзстановим ДДС (ако е приложимо)“ в Приложение № 6 и в т. 5 „Бюджет“ на формуляра за кандидатстване в ИСУН 2020. Съгласно раздел 24 „Списък на документите, които се подават на етап кандидатстване“ кандидатът следва да представи копие от регистрация по ЗДДС, **ако кандидатът е включил по проекта ДДС** като невъзстановим (**допустим**) разход. Документът не е задължителен за представяне в раздел 12. Прикачени електронно подписани документи.